Зыхурагъаджэ IэщIагъэхэм къахохъуэ
Къэбэрдей-Балъкъэр къэрал университетым иджыблагъэ щекIуэкIащ адэ-анэхэмрэ абитуриентхэмрэ папщIэ зэхуэс ин. КъБКъУ-м и пресс-IэнатIэм и лэжьакIуэ Солгаловэ Наталье хъыбар къызэрыдигъэщIамкIэ, абы хэтащ еджапIэ нэхъыщхьэм и унафэщIхэри университетым и къудамэхэм я пашэхэри.
ЗэIущIэм къекIуэлIахэм захуигъазэу, КъБКъУ-м и ректор Алътуд Юрий жиIащ мыпхуэдэ зэхуэсхэр хэхауэ адэ-анэхэмрэ ныбжьыщIэхэмрэ папщIэ къызэрызэрагъэпэщыр, еджапIэм щIэтIысхьэным епхауэ абыхэм яIэ упщIэхэмрэ зыгъэпIейтей Iуэхугъуэхэмрэ наIуэ къэщIауэ жэуап тэмэм иратын мурадкIэ.
— Къэбэрдей-Балъкъэр къэрал университетыр нобэ лъэ быдэкIэ щытщ. Абы щекIуэкI егъэджэныгъэ лэжьыгъэм утепсэлъыхьмэ, си гуапэу вжызоIэ студентхэм ират щIэныгъэм и фIагъымкIэ ар къэралым и нэIэм щIэту лажьэ еджапIэ нэхъыщхьэ 503-м ящыщу япэ ит 50-м зэрахэхуар, — къыхигъэщащ Алътудым. — Ди еджапIэм Iэмал псори иIэщ узыхуей IэщIагъэмкIэ щIэныгъэ куу щызэбгъэгъуэтыну. Бакалавриатыр къэзыуххэм Iэмал яIэщ адэкIэ магистратурэм щеджэну, къыкIэлъыкIуэуи КъБКъУ-ми нэгъуэщI еджапIэ нэхъыщхьэхэми я аспирантурэхэм я щIэныгъэм щыхагъэхъуэну.
УнафэщIым зэрыжиIамкIэ, студентхэр университетым щыщIэтIысхьэкIэ Iулъхьэ лъэпкъ щызекIуэркъым — Iуэхур псори нэрылъагъущ икIи зэIухащ.
КъинэмыщIауэ, ректорым къызэхуэсахэм яжриIа хъыбарыщIэхэм ящыщщ университетым мы гъэ еджэгъуэм къыщыщIэдзауэ унэтIыныгъэщIэхэр къызэрыщызэIуахыр. Иджыри къэс абы зыщыхурагъэджахэм иджы къахохъуэ «Психологие», «Къэрал зэхуаку зэхущытыкIэхэр», «Архитектурэ», «Педиатрие», «Персоналыр зэрыбгъэлэжьэнур», «Къэрал, муниципальнэ управленэр» IэщIагъэхэр. Ахэр пщIэ зыщIат, зэгурыIуэныгъэр зи лъабжьэ унэтIыныгъэхэщ.
Алътудым жиIэм пищэу, зэхуэсым къыщыпсэлъащ КъБКъУ-м гъэсэныгъэ лэжьыгъэмрэ социальнэ IуэхухэмкIэ и проректор Къумыкъу Iэуес. Абы адэ-анэхэм, абитуриентхэм яжриIащ зэрыщIэтIысхьэну тхылъхэр щаткIэ, лъэпощхьэпо гуэрхэр Iуэхум къыхэкIмэ, абыкIэ зызыхуагъазэ хъуну IэщIагъэлIхэр зэрыщыIэр.
Университетым и щIэзыгъэтIысхьэ комиссэм жэуап зыхь и секретарь, КъБКъУ-м и доцент Гъуэгузокъуэ Тимур къызэхуэсахэм гу лъаригъэтащ ныбжьыщIэр зыхуеджэну зыхуей IэщIагъэр тэмэму яубзыхуауэ, я дэфтэрхэр къызыхуэтыншэу яIэщIэлъу еджапIэм къекIуалIэмэ, зэрынэхъыфIым. Абыи зэхуэсым хэта адрей IэщIагъэлIхэми адэ-анэхэмрэ абитуриентхэмрэ я упщIэхэм жэуап шэщIахэр иратащ. ИужькIэ ахэр ирагъэплъащ КъБКъУ-м щекIуэкI егъэджэныгъэ-гъэсэныгъэ, щIэныгъэ-къэху-
тэныгъэ лэжьыгъэхэм ятеухуа фильм кIэщIым. Апхуэдэу хьэщIэхэм иратащ «Университетская жизнь» газетым и къыдэкIыгъуэ хэхар, КъБКъУ-м зэрыщIэтIысхьэ хабзэмрэ зыщыхурагъаджэ IэщIагъэхэмрэ ятеухуар.
ЖЫЛАСЭ Маритэ.
